Title: ประกาศเจ้าพนักงานควบคุมการแลกเปลี่ยนเงิน เรื่อง การกำหนดหลักเกณฑ์และวิธีปฏิบัติเกี่ยวกับการแลกเปลี่ยนเงิน (ฉบับที่ 14)

ประกาศเจ้าพนักงานควบคุมการแลกเปลี่ยนเงิน
เรื่อง
การกำหนดหลักเกณฑ์และวิธีปฏิบัติเกี่ยวกับการแลกเปลี่ยนเงิน
(ฉบับที่
๑๔)[๑]

อาศัยอำนาจตามความในข้อ
๗ แห่งกฎกระทรวง ฉบับที่ ๑๓ (พ.ศ. ๒๔๙๗)
ออกตามความในพระราชบัญญัติควบคุมการแลกเปลี่ยนเงิน พุทธศักราช ๒๔๘๕ ซึ่งแก้ไขเพิ่มเติมโดยกฎกระทรวง
ฉบับที่ ๒๐ (พ.ศ. ๒๕๓๔) ออกตามความในพระราชบัญญัติควบคุมการแลกเปลี่ยนเงิน
พุทธศักราช ๒๔๘๕ ข้อ ๑๑ และข้อ ๑๖ แห่งประกาศกระทรวงการคลัง เรื่อง
คำสั่งรัฐมนตรีให้ไว้แก่ตัวแทนรับอนุญาต ลงวันที่ ๓๑ มีนาคม ๒๕๔๗
เจ้าพนักงานออกประกาศไว้ดังต่อไปนี้

ข้อ ๑  ให้ยกเลิกวรรค ๒ ของข้อ ๑๕ แห่งประกาศเจ้าพนักงานควบคุมการแลกเปลี่ยนเงิน
เรื่อง การกำหนดหลักเกณฑ์และวิธีปฏิบัติเกี่ยวกับการแลกเปลี่ยนเงิน ลงวันที่ ๓๑
มีนาคม ๒๕๔๗ และให้ใช้ความดังต่อไปนี้แทน
การซื้อหรือแลกเปลี่ยนเงินตราต่างประเทศกับนิติบุคคลรับอนุญาตที่มีจำนวนเงินต่ำกว่า
๒๐,๐๐๐ ดอลลาร์สหรัฐอเมริกาหรือเทียบเท่าตามอัตราตลาด
นอกจากกรณีตามข้อ ๑๘ (๓) ถึง (๔)
ให้นิติบุคคลรับอนุญาตเรียกเอกสารหลักฐานที่เกี่ยวข้องตามความจำเป็นและเหมาะสม
ยกเว้นกรณีเงินตราต่างประเทศดังกล่าวเป็นเงินสกุลของประเทศที่มีพรมแดนติดต่อกับประเทศไทย
เพื่อชำระให้แก่บุคคลในประเทศที่มีพรมแดนติดต่อกับประเทศไทย
ให้นิติบุคคลรับอนุญาตเรียกเอกสารแสดงตนของผู้ขอ เช่น สำเนาบัตรประจำตัวประชาชน
หนังสือรับรองทุนจดทะเบียน หนังสือเดินทางส่วนเอกสารที่เกี่ยวข้องอื่น
ให้นิติบุคคลรับอนุญาตพิจารณาเรียกตามที่เห็นสมควร

ข้อ ๒  ให้ยกเลิกข้อ ๓๖ (๓)
แห่งประกาศเจ้าพนักงานควบคุมการแลกเปลี่ยนเงิน เรื่อง
การกำหนดหลักเกณฑ์และวิธีปฏิบัติเกี่ยวกับการแลกเปลี่ยนเงิน ลงวันที่ ๓๑ มีนาคม
๒๕๔๗ และให้ใช้ความดังต่อไปนี้แทน
(๓) กรณีเงินบาทที่จ่ายเพื่อวัตถุประสงค์ตามที่ระบุไว้ในข้อ ๑๑ แห่งประกาศกระทรวงการคลัง
เรื่อง คำสั่งรัฐมนตรีให้ไว้แก่ตัวแทนรับอนุญาต ลงวันที่ ๓๑ มีนาคม ๒๕๔๗ หรือข้อ
๑๔ แห่งประกาศนี้ ให้เรียกเอกสารหลักฐานตามที่กำหนดไว้ในข้อ ๑๕
ยกเว้นเงินบาทที่จ่ายเข้าบัญชีเงินบาทของธนาคารที่มีถิ่นที่อยู่ในประเทศที่มีพรมแดนติดต่อกับประเทศไทยที่มีจำนวนไม่เกิน
๕๐๐,๐๐๐ บาท ให้นิติบุคคลรับอนุญาตเรียกเอกสารแสดงตนของผู้ขอ
เช่น สำเนาบัตรประจำตัวประชาชน หนังสือรับรองทุนจดทะเบียน หนังสือเดินทาง
ส่วนเอกสารที่เกี่ยวข้องอื่น ให้นิติบุคคลรับอนุญาตพิจารณาเรียกตามที่เห็นสมควร

ข้อ ๓  ประกาศฉบับนี้ให้ใช้บังคับตั้งแต่วันที่
๑๘ ตุลาคม พ.ศ. ๒๕๕๐ เป็นต้นไป

ประกาศ
ณ วันที่ ๑๘ ตุลาคม พ.ศ. ๒๕๕๐
นิตยา  พิบูลย์รัตนกิจ
เจ้าพนักงานควบคุมการแลกเปลี่ยนเงิน

วัชศักดิ์/จัดทำ
๙ มกราคม ๒๕๕๑

โชติกานต์/ปรับปรุง
๒๗ มิถุนายน
๒๕๖๑

[๑] ราชกิจจานุเบกษา
เล่ม ๑๒๔/ตอนพิเศษ ๒๐๕ ง/หน้า ๕๐/๒๘ ธันวาคม ๒๕๕๐